Zagreb, 12. ožujka 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom neanonimne prijave mogućeg sukoba interesa podnesene protiv **dužnosnika Stanislava Rebernika, općinskog načelnika Općine Štrigova i dužnosnika Damira Kovačića, zamjenika općinskog načelnika Općine Štrigova,** na 118. sjednici, održanoj 12. ožujka 2021., donosi sljedeću

**ODLUKU**

1. **Postupak za odlučivanje o sukobu interesa protiv dužnosnika Stanislava Rebernika, općinskog načelnika Općine Štrigova, neće se pokrenuti, obzirom da obavljanje funkcije ravnatelja Osnovne škole Štrigova za vrijeme volonterskog obnašanja navedene dužnosti, nije suprotno članku 13. stavku 2. ZSSI-a, niti članku 14. stavku 1. ZSSI-a.**
2. **Postupak za odlučivanje o sukobu interesa protiv dužnosnika Damira Kovačića, zamjenika općinskog načelnika Općine Štrigova, neće se pokrenuti, obzirom da obavljanje drugih poslova u Osnovnoj školi Štrigova te Osnovnoj školi Hodošan za vrijeme volonterskog obnašanja navedene dužnosti, nije suprotno članku 13. stavku 2. ZSSI-a.**

Obrazloženje

U Povjerenstvu je pod brojem 711-U-3416-P-299/19-01-3 dana 26. srpnja 2019. zaprimljena neanonimna prijava mogućeg sukoba interesa podnesena protiv dužnosnika Stanislava Rebernika, općinskog načelnika Općine Štrigova, te dužnosnika Damira Kovačića, zamjenika općinskog načelnika Općine Štrigova, povodom koje se vodi predmet P-299/19.

U navedenoj se prijavi navodi da općinski načelnik, zamjenik općinskog načelnika te predsjednik Općinskog vijeća primaju naknadu za rad od Općine te da su istodobno zaposleni u osnovnoj školi, čiji je osnivač županija te se traži tumačenje odredbe članka 89. Zakona o lokalnim izborima („Narodne novine“ broj 144/12. i 121/16.).

Obzirom da se od Povjerenstva traži tumačenje odredbi Zakona o lokalnim izborima, Povjerenstvo je podnositelju prijave ukazalo dopisom Broj: 711-I-1708-P-299/19-02-17 od 10. listopada 2019. da su odredbom članka 89. Zakona o lokalnim izborima („Narodne novine“ broj 144/12. i 121/16.) propisane nespojive dužnosti s istodobnim obnašanjem dužnosti općinskog načelnika i zamjenika općinskog načelnika te da je za tumačenje navedenog Zakona nadležno Ministarstvo pravosuđa i uprave, kao i da članovi općinskog vijeća (predstavničkog tijela jedinice lokalne samouprave) nisu dužnosnici u smislu članka 3. ZSSI-a. Istim je dopisom ukazano i na pravno relevantne odredbe članku 13. stavka 2. ZSSI-a te članka 14. stavka 2. ZSSI-a te je podnositelj pozvan da podnese dopunu prijavu u kojoj će iznijeti činjenice i okolnosti koje upućuju na moguću povredu ZSSI-a, ukoliko raspolaže takvim saznanjima u odnosu na konkretne dužnosnike.

Potom je podnositelj pod brojem 711-U-3573-P-299/19-03-3 dana 18. listopada 2019. podnio dopunu navedene neanonimne prijave u kojoj je ponovio da općinski načelnik, zamjenik općinskog načelnika i predsjednik Općinskog vijeća Općine Štrigova, primaju naknadu za rad od Općine te da istodobno ostvaruju dohodak od škole, pri čemu se ponovno pozvao na odredbu članka 89. Zakona o lokalnim izborima. Podnositelj je pod brojem 711-U-1702-P-299-19/20-04-3 dana 29. travnja 2020. zatražio utvrđivanje upućuju li prethodno iznesene okolnosti na mogući sukob interesa.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga su dužnosnik Stanislav Rebernik, povodom obnašanja dužnosti općinskog načelnika Općine Štrigova, te dužnosnik Damir Kovačić, povodom obnašanja dužnosti zamjenika općinskog načelnika Općine Štrigova, obvezni postupati sukladno odredbama ZSSI-a.

Povjerenstvo je radi ocjene osnovanosti navoda prijave, izvršilo uvid u izvješća o imovinskom stanju koja su dužnosnici podnosili Povjerenstvu.

Uvidom u izvješće o imovinskom stanju koje je dužnosnik Stanislav Rebernik podnio Povjerenstvu 6. lipnja 2017. povodom stupanja na dužnost općinskog načelnika Općine Štrigova, utvrđeno je da je naveo kako tu dužnost obnaša volonterski uz primanje volonterske naknade u iznosu od 3.000,00 kn mjesečno te da za obavljanje funkcije ravnatelja Osnovne škole Štrigova prima plaću u mjesečnom iznosu od 8.613,70 kn.

Uvidom u izvješće o imovinskom stanju koje je dužnosnik Damir Kovačić podnio Povjerenstvu 13. lipnja 2017. povodom stupanja na dužnost zamjenika općinskog načelnika Općine Štrigova, utvrđeno je da je naveo kako tu dužnost obnaša volonterski bez primanja volonterske naknade, te da od Osnovne škole Štrigova prima plaću u mjesečnom iznosu od 4.776,17 kn, odnosno od Osnovne škole Hodošan prima plaću u mjesečnom iznosu od 2.560,25 kn. U izvješću podnesenom 27. prosinca 2018. naveo je da prima volontersku naknadu u iznosu od 1.598,07 kn.

Dužnosnici su u svim izvješćima o imovinskom stanju koja su kasnije podnosili Povjerenstvu navodili da dužnost obnašaju volonterski.

Uvidom u podatke sudskog registra nadležnog Trgovačkog suda u Varaždinu, utvrđeno je da je Međimurska županija jedini osnivač ustanove Osnovna škola Štrigova, MBS: 070000666. Kao osoba koja obavlja funkciju ravnatelja upisan je Stanislav Rebernik, ovlašten za zastupanje pojedinačno i samostalno.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 14. stavkom 1. ZSSI-a propisano je da dužnosnici ne mogu biti članovi upravnih vijeća ustanova niti obavljati poslove upravljanja u poslovnim subjektima.

Člankom 8. stavkom 1. propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 1. stavkom 2. Zakona o odgoju i obrazovanju u osnovnoj i srednjoj školi („Narodne novine“, broj 87/08., 86/09., 92/10., 105/10., 90/1.1, 5/12., 16/12., 86/12., 126/12., 94/13., 152/14., 7/17., 68/18., 98/19. i 64/20.) propisano je da su srednje škole javne ustanove. Člankom 118. stavkom 1. istog Zakona propisano je da školom upravlja školski odbor. ustanova. Člankom 125. tog Zakona propisano je da je ravnatelj poslovodni i stručni voditelj školske ustanove.

Dužnosnici Stanislav Rebernik te Damir Kovačić u izvješćima o imovinskom stanju koja su podnosili Povjerenstvu povodom obnašanja dužnosti općinskog načelnika Općine Štrigova, odnosno zamjenika općinskog načelnika Općine Štrigova, navodili su da iste dužnosti obnašaju volonterski uz podatke u volonterskoj naknadi koju primaju, te su ujedno navodili i podatke o plaći koju ostvaruju od obavljanja drugih poslova za vrijeme obnašanja dužnosti.

Dužnosnik Stanislav Rebernik navodio je podatke o plaći od nesamostalnog rada koju prima za obavljanje poslova ravnatelja Osnovne škole Štrigova, a dužnosnik Damir Kovačić podatke o plaći od nesamostalnog rada koju prima kao zaposlenik Osnovne škole Štrigova te Osnovne škole Hodošan.

Obzirom da dužnosnici u Općini Štrigova, tijekom cijelom razdoblja dužnost općinskog načelnika, odnosno zamjenika općinskog načelnika obnašaju volonterski, bez zasnovanog radnog odnosa, obavljanje drugih poslova u radnom odnosu u osnovnoj školi u istom razdoblju nije suprotno članku 13. stavku 2. ZSSI-a.

Naime, ograničenje propisano tom zakonskom odredbom koja se odnosi na dopuštenost obavljanja drugih poslova u smislu stalnog i redovitog zanimanja tijekom obnašanja javne dužnosti pod uvjetom da je Povjerenstvo prethodnim odobrenjem utvrdilo da isti ne utječu na zakonito obnašanje javne dužnosti, primjenjuje se u situaciji kada dužnosnik dužnost obnaša profesionalno, u zasnovanom radnom odnosu.

Nadalje, u odnosu na dužnosnika Stanislava Rebernika, koji obavlja funkciju ravnatelja Osnovne škole Štrigova, ne primjenjuje se ograničenje iz članka 14. stavka 1. ZSSI-a, jer se ne radi o funkciji u upravnom tijelu ustanove, niti se radi o poslovima upravljanja poslovnim subjektom, obzirom da školom osnovanom u pravnom obliku ustanove, sukladno odredbama Zakona o odgoju i obrazovanju u osnovnoj i srednjoj školi, upravlja školski odbor, koji je izjednačen s pojmom upravnog vijeća ustanove, te da obavljanje poslova ravnatelja škole prema odredbama navedenog Zakona predstavlja izvršnu funkciju, dužnosnik može obavljati navedenu funkciju istodobno s obnašanjem dužnosti općinskog načelnika.

Imajući u vidu sve navedeno, obavljanje drugih poslova u radnom odnosu u osnovnoj školi za vrijeme volonterskog obnašanja navedenih dužnosti, odnosno funkcije ravnatelja osnovne škole, ne upućuje na povredu članka 13. stavka 2. ZSSI-a, odnosno članka 14. stavka 1. ZSSI-a, pri čemu se ističe kako su dužnosnici u izvješćima o imovinskom stanju koja su podnosili Povjerenstvu navodili podatke o obavljanju poslova u radnom odnosu.

Člankom 89. stavkom 2. Zakona o lokalnim izborima („Narodne novine“ broj 44/12., 121/16., 98/19., 42/20. i 144/20.) propisane su nespojive dužnosti za vrijeme obnašanja dužnosti općinskog načelnika, gradonačelnika i župana i njihovih zamjenika te pravne posljedice obnašanja nespojivih dužnosti. Podstavkom 42. istog stavka propisano je da općinski načelnik, gradonačelnik i župan te njihovi zamjenici ne mogu biti ravnatelji i djelatnici te članovi upravnog vijeća ustanove ili druge neprofitne pravne osobe kojoj je jedinica lokalne, odnosno područne (regionalne) samouprave osnivač.

Iz podataka nadležnog sudskog registra proizlazi da Općina Štrigova nije osnivač Osnovne škole Štrigova u kojoj dužnosnik Stanislav Rebernik obavlja funkciju ravnatelja, već da je to Međimurska županija. Međutim, za mjerodavno tumačenje odredbi Zakona o lokalnim izborima i time okolnosti je li obavljanje navedene funkcije nespojivo s obnašanjem dužnosti općinskog načelnika Općine Štrigova nadležno je Ministarstvo pravosuđa i uprave

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Stanislav Rebernik, elektronička dostava
2. Dužnosnik Damir Kovačić, elektronička dostava
3. Podnositelj prijave
4. Objava na internetskoj stranici Povjerenstva
5. Pismohrana